par nostāju, kas Eiropas Savienības vārdā jāieņem ES un Ukrainas Asociācijas padomē, atjauninot XLIV pielikumu Asociācijas nolīgumam starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses

Turklāt tas atbilst ES kaimiņattiecību politikai un ar to saistītajai palīdzības politikai attiecībā uz Ukrainu un citām kaimiņvalstīm.

Paredzams, ka atjauninātais XLIV pielikums ļaus Ukrainai pielāgoties jaunākajiem ES tiesību aktiem par cīņu pret krāpšanu, kas skar Savienības finanšu intereses, izmantojot krimināltiesības. Ierosinātie atjauninājumi attiecas tikai uz tiem atjauninājumiem, kas noteikti nepieciešami, lai palīdzētu Ukrainai sasniegt mērķi tuvināt valsts tiesību aktus ES acquis. Tie nepārsniedz to, kas ir nepieciešams šā mērķa sasniegšanai un par ko tika panākta vienošanās ar Ukrainu.

ES un Ukrainas Asociācijas nolīgums ticis provizoriski piemērots no 2014. gada 1. novembra un stājās spēkā 2017. gada 1. septembrī. Nolīguma preambulā ir atzīts, ka Pusēm ir vēlme turpināt reformu un tuvināšanās procesu Ukrainā, tādējādi veicinot pakāpenisku ekonomisko integrāciju un politiskās saiknes padziļināšanu, kā arī ekonomiskās integrācijas panākšanu, izmantojot tiesību aktu plašu tuvināšanu.

Tā kā ar ES un Ukrainas Asociācijas padomes aktu tiks grozīts XLIV pielikums, ir lietderīgi pēc pieņemšanas to publicēt Eiropas Savienības Oficiālajā Vēstnesī.

Lēmumam, ko pieņem saskaņā ar LESD 218. panta 9. punktu, materiālais juridiskais pamats galvenokārt ir atkarīgs no tā, kāds mērķis un saturs ir paredzētajam aktam, attiecībā uz kuru Savienības vārdā tiek ieņemta nostāja. Ja paredzētajam aktam ir divi mērķi vai divi komponenti, no kuriem viens ir klasificējams kā galvenais, bet otrs ir pakārtots, lēmums saskaņā ar LESD 218. panta 9. punktu jābalsta uz viena materiālā juridiskā pamata, proti, tā, kas nepieciešams galvenajam vai dominējošajam mērķim vai komponentam.

par nostāju, kas Eiropas Savienības vārdā jāieņem ES un Ukrainas Asociācijas padomē, atjauninot XLIV pielikumu Asociācijas nolīgumam starp Eiropas Savienību un Eiropas Atomenerģijas kopienu un to dalībvalstīm, no vienas puses, un Ukrainu, no otras puses

EIROPAS SAVIENĪBAS PADOME,

ņemot vērā Līgumu par Eiropas Savienības darbību un jo īpaši tā 83. panta 2. punktu saistībā ar 218. panta 9. punktu,

ņemot vērā Eiropas Komisijas priekšlikumu,

tā kā:

(1)Asociācijas nolīgums starp Eiropas Savienību un Eiropas Atomenerģijas kopienu, un to dalībvalstīm, no vienas puses, un Ukrainu, no otras puses (“nolīgums”), tika parakstīts 2014. gada 21. martā un 27. jūnijā un stājās spēkā 2017. gada 1. septembrī.

(2)Nolīguma preambulā ir atzīts, ka Pusēm ir vēlme turpināt reformu un tuvināšanās procesu Ukrainā, tādējādi veicinot pakāpenisku ekonomisko integrāciju un politiskās saiknes padziļināšanu, kā arī ekonomiskās integrācijas panākšanu, izmantojot tiesību aktu plašu tuvināšanu.

(3)Nolīguma 1. pantā ir noteikts mērķis atbalstīt Ukrainas centienus pabeigt pāreju uz funkcionējošu tirgus ekonomiku, inter alia pakāpeniski tuvinot tās tiesību aktus Savienības tiesību aktiem.

(4)Saskaņā ar nolīguma 459. panta 1. punktu Puses īsteno palīdzības pasākumus saskaņā ar pareizas finanšu vadības principiem un sadarbojas, lai aizsargātu Eiropas Savienības un Ukrainas finanšu intereses, kā izklāstīts nolīguma XLIII pielikumā, un veic efektīvus pasākumus, lai novērstu un apkarotu krāpšanu, korupciju un jebkādas citas pretlikumīgas darbības, inter alia izmantojot savstarpēju administratīvo un juridisko palīdzību jomās, uz kurām attiecas šis nolīgums.

(5)Saskaņā ar nolīguma 459. panta 2. punktu Ukraina pakāpeniski tuvina savus tiesību aktus noteikumiem, kas paredzēti šā nolīguma XLIV pielikumā.

(6)Nolīguma 474. pantā ir paredzēta Ukrainas vispārēja apņemšanās veikt pakāpenisku tās tiesību aktu tuvināšanu ES tiesībām, tostarp aizsargāt ES un Ukrainas finanšu intereses saistībā ar finansiālo palīdzību, ko, izmantojot attiecīgos ES finansēšanas mehānismus un instrumentus, sniedz šā nolīguma mērķu sasniegšanai, ņemot vērā Ukrainas vajadzības, nozaru kapacitāti un reformu gaitu.

(7)Saskaņā ar nolīguma 463. panta 1. punktu un 3. punktu Asociācijas padome ir pilnvarota pieņemt lēmumus nolīguma mērķu sasniegšanai. Konkrēti, tā var atjaunināt vai grozīt nolīguma pielikumus, ņemot vērā Savienības tiesību aktu attīstību un piemērojamos standartus, kas izklāstīti starptautiskajos instrumentos, kurus puses uzskata par atbilstīgiem.

(8)Kopš sarunu par nolīgumu pabeigšanas ES acquis par Eiropas Savienības finanšu interešu aizsardzību, kura noteikumi tika iekļauti XLIV pielikumā , tika aizstāts ar Eiropas Parlamenta un Padomes 2017. gada 5. jūlija Direktīvu (ES) 2017/1371, un tādējādi ir mainījušās arī Ukrainas saistības, kas paredzētas nolīguma īstenošanā. Šādi grozījumi ir jāatspoguļo nolīguma XLIV pielikumā, kas tādēļ būtu jāatjaunina.

(9)Tādēļ Asociācijas padomei ir jāgroza nolīguma XLIV pielikums un jāpielāgo īstenošanas termiņš, lai ņemtu vērā jaunos grozījumus.

(10)ES un Ukrainas Asociācijas padomei astotajā sanāksmē 2022. gada 5. septembrī vai pēc tam rakstiskajā procedūrā ir jāpieņem lēmums par XLIV pielikuma atjaunināšanu.

(11)Ir lietderīgi noteikt nostāju, kas Savienības vārdā ir jāieņem ES un Ukrainas Asociācijas padomē, jo attiecīgais lēmums Savienībai būs saistošs,

IR PIEŅĒMUSI ŠO LĒMUMU.

1. pants

Nostāja, kas Savienības vārdā jāieņem astotajā ES un Ukrainas Asociācijas padomes sanāksmē, ir šāda:

nolīguma XLIV pielikumu aizstāj ar šā lēmuma pielikumu.